Návrh na podanie prihlášky Slovenskej republiky Rade Európskeho hospodárskeho priestoru na pristúpenie k 
Dohode o  Európskom hospodárskom  priestore. 

Európska únia v záujme maximálne podporiť hospodársky rast svojich členských krajín vytvorila jednotný trh, ktorý znamená voľný pohyb  osôb, tovaru, služieb a kapitálu v rámci celého Európskeho hospodárskeho priestoru (EEA - European Economic Area). Európsky hospodársky priestor zahŕňa všetkých pätnásť členských krajín Európskej únie a tri krajiny Európskeho združenia voľného obchodu - Nórske kráľovstvo, Lichtenštajnské kniežatstvo a Islandskú republiku. Dohoda o Európskom hospodárskom priestore bola podpísaná 2. mája 1992 v Oporte a do platnosti vstúpila 1. januára 1994. 
S rozšírením Európskej únie sa nové členské krajiny Európskej únie stanú členmi Dohody o Európskom hospodárskom priestore a preto je potrebné adaptovať túto dohodu na nové členské krajiny. Podľa článku 128 Dohody o Európskom hospodárskom priestore  sa každý štát, ktorý sa stáva členom Európskych spoločenstiev, musí prihlásiť, aby sa stal stranou Dohody o Európskom hospodárskom priestore. Svoju prihlášku má adresovať  Rade Európskeho hospodárskeho priestoru. Prihlášku Slovenskej republiky k Dohode o Európskom hospodárskom priestore zašle minister zahraničných vecí Slovenskej republiky prostredníctvom Veľvyslanectva Islandskej republiky v Bruseli ministrovi zahraničných vecí Islandskej republiky, ktorý je predsedom Rady Európskeho hospodárskeho priestoru. 
Samotné pristúpenie Slovenskej republiky a ostatných nových členských krajín Európskej únie k Dohode o Európskom hospodárskom priestore bude uskutočnené spoločným protokolom k Dohode o Európskom hospodárskom priestore.  
Rokovaním o pristúpení kandidátskych krajín k Dohode o Európskom hospodárskom priestore na základe mandátu schváleného Radou Európskej únie pre zahraničné veci je poverená Európska komisia. Na základe tohto mandátu Európska komisia začne 9. januára 2003 prvé kolo rokovaní s krajinami Európskeho združenia voľného obchodu pridružených v Európskom hospodárskom priestore. Rokovania budú prebiehať po dobu troch mesiacov a budú mať bilaterálny charakter. Na jednej strane bude 15 členských krajín a 10 kandidátskych krajín Európskej únie, na druhej strane Nórske kráľovstvo, Lichtenštajnské kniežatstvo a Islandská republika. V priebehu rokovaní bude Európska komisia hovorcom len pre súčasné členské krajiny Európskej únie. Kandidátske krajiny v rámci rokovaní uplatňujú svoje požiadavky na základe  schváleného mandátu. Okruhmi otázok pre rokovanie s krajinami Európskeho združenia voľného obchodu pridružených v Európskom hospodárskom priestore bude predovšetkým problematika prechodných období, morské produkty, poľnohospodárske produkty a finančné nástroje. 
		Signatármi Protokolu - Dodatku k Dohode o Európskom hospodárskom priestore bude 29 strán: členské krajiny Európskej únie, desať kandidátskych krajín, Európske spoločenstvo, Nórske kráľovstvo, Lichtenštajnské kniežatstvo a Islandská republika. 
		Po ukončení rokovaní Protokol - Dodatok k Dohode o Európskom hospodárskom priestore prechádza schvaľovaním v Európskej komisii a Rade  a v orgánoch zmluvných strán. Ratifikácia v kandidátskych a členských krajinách Európskej únie a v krajinách Európskeho združenia voľného obchodu pridružených v Európskom hospodárskom priestore by sa mala uskutočniť tak, aby Protokol - Dodatok k Dohode o Európskom hospodárskom priestore nadobudol platnosť dňom vstupu SR do EÚ. Protokol - Dodatok k Dohode o Európskom hospodárskom priestore bude predložený na rokovanie vlády SR a po jeho podpise na základe splnomocnenia prezidenta bude postúpený na ďalšie ústavné prerokovanie  Národnej rade SR a následne na ratifikáciu prezidentovi SR.